Umboðsmaður Alþingis krefur heilbrigðisráðherra skýringa á hvers vegna hann fyrirskipaði 50 manna fjöldatakmarkanir við rýmkum sóttvarnarráðstafana í síðasta mánuði.
Umboðsmaður Alþingis vill vita á hverju heilbrigðisráðherra byggði ákvörðun sína um áframhaldandi fjöldatakmarkanir. Slíkar skerðingar á réttindum borgaranna verði að rökstyðja sérstaklega.
Willum Þór Þórsson heilbrigðisráðherra rýmkaði sóttvarnaráðstafanir vegna covid í síðasta mánuði, meðal annars með því að rýmka fjöldatakmarkanir úr tíu manns í fimmtíu. Skúli Magnússon, umboðsmaður Alþingis, skrifaði honum bréf í gær og óskaði upplýsinga um á hverju Willum byggði ákvörðun sína. Skúli sagði að þótt svo stjórnvöld mættu grípa til nauðsynlegra ráðstafana við ákveðnar aðstæður yrðu þau að rökstyðja að markmiðum yrði ekki náð með öðrum og vægari úrræðum. Umboðsmaður óskar því svara frá heilbrigðisráðherra um hvers vegna hann ákvað 50 manna fjöldatakmarkanir; hvaða gögnum og upplýsingum ráðherrann byggði ákvörðun sína á, hvort að hann hafi lagt sjálfstætt og heildstætt mat á tillögur sóttvarnalæknis og loks hvort að hann hafi leitað álits annarra sérfræðinga en sóttvarnalæknis. Nú stendur til að draga enn frekar úr sóttvarnatakmörkunum og þá vill umboðsmaður vita með sama hætti hvað liggur að baki þeim ákvörðunum.

Umboðsmaður Alþingis krefur heilbrigðisráðherra rökstuðnings fyrir því að fyrirskipa 50 manna fjöldatakmarkanir við rýmkum sóttvarnaráðstafana í síðasta mánuði. 